作者:劉克莊
標題:賀新郎
內容:低局從頭錯。解危機、除非喚取，國棋來著。不信胡兒能膽大，南岸安他陣腳。談笑裡、烏巢空幕。西起岷峨東海岱，有捷旗、露布無宵柝。莘渭後，到秋壑。淮田犁遍吳田荻。問臺家、山河宇宙，是誰擎託。自覺懷中殘錦盡，采色彰施技薄。視柳雅、韓碑瞠若。稽首魯公黃髮頌，世何人、堪繼奚斯作。楚狂語，莫刪卻。